Margrethe Vestager (RV), 1998-04-21:
Tvindlovens formål er at sikre, at skoler ikke kun formelt men også reelt, lever op til lovgivningens krav om, at de frie skoler skal være selvejende institutioner og dermed uafhængige af uvedkommende interesser.
Dette krav skal give staten sikkerhed for, at de private skoler anvender de meget store offentlige tilskud til netop det skoleformål, hvortil tilskuddene er ydet.
Forslaget til loven blev fremsat i forlængelse af to lovforslag, der blev fremsat i marts 1996, og som ligeledes bl.a. havde til formål at udmønte og præcisere den gældende lovgivnings krav om, at de frie skoler skal være selvejende institutioner.
I disse to lovforslag stilledes bl.a. krav til bestyrelsens og revisors habilitet og uafhængighed af uvedkommende interesser.
De nye lovforslag blev fremsat den 8. maj 1996 på baggrund af undersøgelser af visse Tvindskoler, gennemført af Rigsrevisionen, Revisionsfirmaet Deloitte & Touche og Undervisningsministeriet.
Undersøgelserne viste, at skolerne under det daværende Skolesamvirket Tvind var sammenflettet i et indbyrdes økonomisk og administrativt netværk, en koncern styret udefra.
Ifølge undersøgelserne havde aftaler inden for koncernen til resultat, at der førtes penge fra enkelte skolers drift og dermed fra eleverne til aktiviteter, der lå uden for lovgivningen om frie skoler og frie kostskoler, f.eks. til bygningserhvervelse til andre skoler.
Det dagældende lovkrav om, at de frie skoler skulle være selvejende institutioner,
var ikke udformet som et egentligt forbud mod skolekoncerner.
Ved vurderingen af, hvor detaljerede reglerne burde være, måtte man imidlertid tage hensyn til, at der ikke blev lagt for snærende bånd for det store flertal af skoler, der loyalt lever op til lovgivningens målsætning.
Derfor blev lovens krav suppleret med en bestemmelse om, at det beror på undervisningsministerens skøn, om der er fornøden sikkerhed for, at skolerne vil leve op til kravene.
Loven udelukker endvidere helt Tvinds skolekoncern med 32 navngivne skoler for tilskud i henhold til lovgivningen om de frie skoler.
Min forgængers begrundelse for denne del af forslaget var, at staten ikke kunne have tillid til, at Tvindskolerne reelt ville frigøre sig fra koncernstrukturen.
Folketingets vedtagelse vedrører alene tiden efter lovens vedtagelse, idet standsningen af tilskud skete med fremtidig virkning fra den 1. januar 1997.
Forslagsstillerne ønsker endvidere, at ministerens skønsbeføjelser skal udgå af skoleloven.
Skønsbeføjelsen indebærer, at undervisningsministeren kan undlade at godkende og yde tilskud til en skole eller trække godkendelsen og tilskuddet tilbage, såfremt der efter ministerens skøn ikke er tilstrækkelig sikkerhed for, at skolen opfylder lovens krav om uafhængighed og forvaltning af skolens midler.
Som sagt: Der er fastlagt klare rammer i loven, inden for hvilke det ministerielle skøn skal udøves.
Undervisningsministeriets afgørelser vil af en ansøger kunne indbringes for domstolene, og der er indtil nu anlagt sag af én af de skoler, som ansøgte om godkendelse i 1997, og som ministeriet gav afslag.
Regeringen mener, at de grunde, der førte til fremsættelse af det nævnte lovforslag, fortsat gør sig gældende, ligesom regeringen finder det nødvendigt at bevare den skønsmæssige beføjelse for dermed at sikre, at loven forvaltes i overensstemmelse med forudsætningerne og ikke bliver omgået.
Jeg skal i den forbindelse erindre om, at lovgivningen om de frie skoler fortsat giver de frie skoler meget store frihedsgrader og dermed forudsætter et tillidsforhold.
Brydes tilliden, må det sikres, at staten har de nødvendige muligheder for at gribe ind og hindre misbrug af disse frihedsgrader.
For en god ordens skyld vil jeg oplyse, at der i kølvandet på hele Tvindsagen nu verserer en række sager ved domstolene.
Der forventes i løbet af april måned at falde dom i en sag anlagt af en Tvindskole mod Undervisningsministeriet om lov nr. L 506's grundlovsmæssighed og overholdelse af menneskerettighedskonventionerne.
Undervisningsministeriet har anlagt prøvesag mod en af Tvindskolerne om tilbagebetaling af tilskud, som skolen anses for at have modtaget med urette.
Endelig er ministeriet som tidligere nævnt netop blevet stævnet af en ny Tvindskole, der i marts 1997 fik afslag, men som påstår, at den har krav på at blive godkendt som en ny, uafhængig og selvstændig kostskole.